行頭

**行頭**（ ），又叫**行業**，日文又叫**業種**，係指社會入面一類類嘅職業活動，分類準則可以係工作內容相近、技能要求相近或者有共同嘅經濟功能等等。行頭通常用嚟描述一個人主要從事嘅工作範疇，例如飲食業、建築業、金融業呀噉。

## 粵語用法
喺日常粵語入便，**行頭**呢個詞往往唔淨只係指正式嘅行業分類，仲可以泛指某一類職業圈子，甚至包括行內嘅慣例、行話同埋社交網絡。例如
:「呢個行頭興噉樣做」
:「入錯行頭就難轉行」
:「男人最怕入錯行，女人最怕嫁錯郎」

呢類用法反映咗行頭作為社會單位嘅角色， 喺廿世紀頭華南地區以及 六七十年代嘅香港，入邊一行，就反映嗰一行需要嘅技術同手藝， 都表示行內嘅規矩、習慣、已至禁忌，都未必會寫低，只係行內人先知。 例如三行就會去拜魯班先師廟。

## 基本概念

一般嚟講，一個行頭會包括一大拃職業，呢啲職業具備以下嘅特徵：
*相近嘅工作技能或者專業訓練；
*類似嘅工作場所或者生產方式；
*共同面對嘅市場、顧客或者服務對象；
*特定嘅行內規範、術語或者文化。
唔同行頭之間可以有清晰界線，亦可以互相重疊。例如資訊科技相關嘅工作，可能同時同工程、設計等行頭有關。

## 分類
可以大致分成生產類同服務類兩大類。生產類工作主要係製造實體產品，例如農業、工廠生產同建築，重點係將原材料變成可用嘅物件；而服務類工作就主要為人提供各種服務，例如教育、醫療、零售、交通同金融等，重點係滿足社會同個人嘅需要，而唔係生產實物。喺現代經濟入面，服務業嘅比重持續上升，尤其喺發展成熟嘅城市同國家，服務類工作佔咗愈來愈大嘅比例，反映社會由以生產為主向以服務為主嘅經濟結構轉變 。

現代經濟，細型企業同大公司提供嘅工作類型都有唔同。細型企業通常員工少，分工較少，員工往往需要 一腳踢（身兼多職），例如同時處理生產、市場同行政工作，靈活性高但晉升機會有限；大公司員工數量多，分工清晰，職位層級分明，專業化程度高，例如專責財務、工程、行銷或人力資源，提供較多培訓同晉升機會 。唔同類型嘅工作喺升遷同發展機會上都有分別，有啲工作可能前景有限，例如麥當勞呢類冇乜向上流動空間嘅職位；而大公司或者專業崗位通常提供更多培訓同晉升機會，令員工有長遠發展。有人反而認為細公司發展機會仲更加大， 例如初創公司，靠創新技術同新模式，搞出新行頭。例如，Uber，改變咗傳統出租車市場，仲開創咗「共享經濟」同「網約車服務」呢個新行頭 。

## 職場
### 要求
專業職業嘅技能要求同入職門檻差異好大。一啲高技能職業，例如醫學、法律同工程，需要讀好多書 、專業訓練同多年經驗。呢啲職位通常需要高學位同證書，仲要能夠解決複雜問題同喺壓力之下工作。根據美國勞工統計局（BLS），醫療同科技領域嘅高技能職業增長快。例如，醫生同軟件開發員嘅需求分別增長 14% 同 22%（2019至2029年）。另一方面，低技能職位例如零售、餐飲服務同體力勞動，要求較少教育同訓練，令新手更容易入行。BLS 指出，呢啲職位仍然佔勞動力市場大部分，但增長較慢。隨住自動化，零售等行業需求減少。喺美國，低技能職位大約佔 20% 至 25% 。喺中國，數字經濟發展令高技能職位增長，特別喺科技同金融領域。不過，低技能工作喺製造業、農業同服務業仍然多。根據中國國家統計局資料，低技能職位佔 40% 以上。雖然比例減少，但仍然存在。呢啲低技能職位提供在職培訓，員工可以邊做邊學。雖然唔需要高等教育，但呢啲職位係向高技能職位過渡嘅起點，仲可以發展可轉移技能。

職場要求結合**教育**、**訓練**同實戰**經驗**，確保員工擁有足夠嘅技能、有效噉履行工作。教育提供基礎知識，幫助理解理論同介紹行業嘅核心概念。訓練會將呢啲知識加以精練，將理論轉化為實際應用。教育解釋咩係需要嘅，訓練教你點樣應用呢啲知識，通常透過實習、學徒計劃或者技能發展項目，將學員置身於現實工作環境中，面對真實挑戰。經驗，通常係透過多年實踐、接觸唔同情況積累而來，係提升個人能力嘅最後一環。經驗仲能夠磨練解決問題嘅能力，同埋情緒智商（EQ），去面對、解決，複雜、未見過嘅情況。對教育、訓練同經驗嘅需求，成日會有一個頭痛嘅情況：要搵到工，你需要有學位或證書先，攞到呢個資格就需要有經驗先。即係，要透過訓練獲得專業技能，你首先需要有機會接觸到相關領域，呢個循環對新入行嘅人來講，好難打破。

### 環境
工作環境包括員工做嘢嘅實體、社交同組織條件。一個好嘅工作環境可以改善健康、安全同整體福祉，仲可以減少唔同行業嘅職業意外同職業病。

職場安全就係透過規範嘅做法同程序去減少危險，保護員工唔受工作相關嘅受傷、疾病或者意外傷害，包括識別危險、評估風險、安全培訓同監察遵守情況。

職場培訓係確保員工了解安全規則、正確操作程序同處理緊急情況嘅一個重要環節。透過定期培訓，新手同資深員工都可以學到最新嘅安全知識、減少意外風險，仲可以提升工作效率同團隊合作。

研究指出，工作組織、職場壓力同工作條件嘅改變，會直接影響員工安全、健康狀況同職業意外嘅發生率。

而家有好多學術期刊專門研究呢啲題目，包括 *Scandinavian Journal of Work*, *Environment & Health* 同 *Journal of Occupational Health Psychology*，發表有關職業安全、健康同工作環境心理社會因素嘅研究。

## 司徒制
喺香港，**司徒制**（學徒制度）一直係傳承技能同知識嘅重要方式，特別喺木工、裁縫同中醫等傳統行業。學徒制讓年輕人可以直接向熟練嘅師傅學習，通常以「邊做邊學」嘅方式進行，唔太倚賴正式嘅課堂教育。香港其中一個典型嘅例子係**粵劇**行業，入行嘅學徒會向嘅師傅學嘢（**學師**），唔單止係演出技巧，仲會學到有關粵劇嘅文化同藝術方面嘅知識。司徒制嘅關係建立喺信任、尊重同長期嘅指導上，學徒通常會喺師傅身邊學好多年，逐漸提升自己嘅技藝，好多技能需要親身傳授同實踐。

喺西方國家，都有呢個傳統，並且喺唔少行頭中發揮住重要作用。例如，喺英國，學徒制歷史悠久，特別係喺工藝。英國嘅學徒制，畀後生仔女喺正式職業環境中，邊做邊學，並且定期接受理論課程同實習訓練。最近，學徒制度喺英國又興返，特別喺技術職業中，好多企業同學校合作，提供一個結合工作經驗同教育嘅學徒計劃。喺工業、建築同機械領域，學徒能夠跟師傅學嘢（專業技能），而通過**考試**，攞到相關嘅專業資格。喺呢啲西方國家，學徒制唔單止係一種技術培訓方式，仲幫後生仔女順利融入職場，並且繼續發展專業生涯。呢個系統同香港嘅傳統學徒制有啲相似，兩者都強調師傅與學徒之間嘅長期指導同實踐學習。
## 行頭文化
就係指喺一個行頭入面，大家（公司同員工）一齊遵守嘅一套道德規範同遊戲規則，默認跟開嘅做事方式同價值觀。**行規**唔同，主要係喺行內運作嘅規定，行頭文化會影響到個人嘅生活習慣，言談舉止，衣着打扮，甚至對世事嘅一啲睇法同觀點。喺香港好多行頭（尤其金融、法律、廣告同物流）都有一種「搏到盡」嘅文化，大家 OT，加班係家常便飯，朝早九點返工，夜晚十一點先走都唔出奇。金融界人士去蒲蘭桂坊、講嘢中英夾雜；地盤佬圍埋食大排檔、粗口暢懷；返夜班工嘅，如夜總會，通常都瞓到黃朝百晏，教書先生要着衫保守 得體。香港廉署（ICAC）成日強調「以誠為本」，唔收黑錢、唔搞利益輸送、唔做假數。**利益衝突**、**做數**、**欺詐前線員工**反而有啲行頭嘅不成文嘅文化。

日本嘅職場文化，整體感覺可以用「重團隊、講忍耐、要顧大局」嚟形容，背後有幾個好典型嘅觀念，例如 **和**（維持和諧）、「**忍**」同對公司嘅強烈忠誠感。有研究提到，日本職場深受「要盡力去撐」（日文 ganbaru）同「重和諧」（wa）呢啲價值觀影響，令好多打工仔習慣長時間工作，並且優先照顧公司需要多過自己身心健康。另一篇分析過勞死（karoshi）問題嘅文章指出，喺日本，好多公司會預期員工定期做大量加班，有啲人每星期工作超過 60 小時，而員工亦因為唔想俾人覺得自己唔上心，而選擇繼續加班，結果導致壓力、焦慮同嚴重健康問題。
​

## 行規
即係某一行業入面，大家心照要跟嘅規矩，未必寫喺合約或者法例入面，但做呢行嘅人都知道「應該點做」。唔守行規，未必犯法，但好容易畀人話唔專業，甚至喺行內俾人杯葛。

**香港常見例**：
***飲食業**：廚房「唔搶檔口」、唔隨便踩人地頭，尤其係熟客或者老闆指定嘅位，呢啲都係行規。
***裝修／工程行**：未經同意唔好「搶客」、唔好隨便踩低其他師傅，否則好快喺行內傳開。
***的士行**：唔搶其他司機嘅客、排隊要守次序，特別係酒店同機場。
***傳媒／娛樂圈**：有啲新聞未「解封」之前唔可以亂爆，尊重前輩、唔公開踩同行，都屬於行規。
***街市檔販**：各有地盤，唔可以越界擺貨、搶生意，否則好容易有衝突。

## 行內術語

**行內術語**就係嗰個行頭裏面用嘅說話，去描述流程、架生、角色或者特殊程序。通常只係行內人先聽得明，行外人一般聽唔明，可能理解錯。用呢啲術語可以，令到溝通更快、更準、更加清楚明白。

### 香港常用行內術語
餐飲／飲食業
*煮緊火：指廚師緊急做緊菜，有急嘅訂單。
*打尖：指客人/其他員工先插隊，廚房或餐廳內要注意。
*落單／抄單：記錄客人訂單或上菜指示。

建築／裝修行
*做底／起底：鋪設建築或裝修嘅基礎工程。
*收咖哩：整理工具或者收拾現場材料。
*搵尾水：工地用語，指用剩嘅材料或者剩餘工序補尾。

的士／交通行業
*排隊食客：指司機等乘客排隊，唔好搶其他司機客。
*落錶：開始計程表。
*放風：司機休息、暫停營運。

傳媒／娛樂圈
*爆料／爆新聞：指揭露未公開嘅新聞或消息。
*踩場：去其他媒體或娛樂活動現場，通常指採訪或跟進。
*走位：安排藝人或鏡頭位置，亦指圈內人脈分佈。

**街市／零售**
*搶地盤：擺檔爭位置或生意。
*收檔：收拾檔口準備收市。
*落價：臨時降低價錢賣貨。

### 其他國家
**美國**
*Overtime / OT：加班。
*Punch in / Punch out：打卡返工放工。

**英國**
*Rota：輪班制度。
*H&S：Health & Safety，健康與安全規範。
*Toolbox talk：工地簡報，講安全或施工安排。

**日本**
*Kaizen（改善）：持續改進工作流程。
*Shain（社員）：正式員工。
*Senpai / Kohai：職場前輩與後輩制度，影響工作安排及尊重規矩。

**德國**
*Arbeitsschutz：工作安全規範。
*Fachkraft：專業技術人員。
*Schichtarbeit：輪班工作。

## 行頭變化

隨住社會需要同科技發展變化，有啲行頭因而出現，亦係因為技術或社會變遷而消失。例如，升降機操作員曾經負責手動控制部𨋢（揸𨋢），但隨著自動𨋢普及，呢個職業已經冇咗。類似咁嘅例仲有接線生，電話之前要手動接線，自動轉駁電話系統嘅出現，呢種工亦冇咗；電影放映員、排版員、打字員、計算員（Human computer）、電報員、 呢啲傳統行業都冇晒。

新科技，社會新需求，就會有新嘅行頭出現。例如，電腦程式員呢個位幾十年前仲未有，但依家喺數碼經濟入面成為核心角色。另一例，隨住社交媒體呢啲平台（好似 Instagram、Twitter）嘅興起，社交媒體管理員成為咗一個越來越重要嘅行業。而因應再生能源需求上升，好似太陽能板安裝員同風力發電技術員等新興職業，都開始變得愈來愈受歡迎。

行頭嘅劃分、性質、形式未必係死估估、一成不變嘅 ，以前嘅牛奶派遞員，變成而家嘅物流速遞員；新嘅技術出現，令到行內嘅做嘢嘅方法改變，好似視像會議令到辦公室都唔使返。而未來嘅工種會變得更加快，人工智能超快發展，改變緊企業運作同職場市場，大約 54% 嘅高層認為 AI 會取代現有職位，24% 認為會創造新工 。

## 個人層面

做邊行唔單止係個人選擇或者搵錢嘅方法，而係一種社會制度，用嚟回應社會運作嘅實際需要。透過分工，社會將唔同角色專門化，例如醫療、教育、政府同基礎建設等，令成員之間互相依賴，從而維持社會秩序同正常運作（Durkheim, 1893）。換言之，專業之所以存在，係因為佢哋承擔住必要嘅社會功能。

從個人層面睇，做工通常會理解為生存所需，或者作為自我實現嘅途徑。將工嘢視為生存需要，重點放喺佢嘅工具性角色，即係提供收入、穩定同安全，幫助個人滿足基本生活需要（Smith, 1776）。馬克思講，當工作只係為咗生存而存在時，工人可能會出現疏離感，失去同自己勞動成果同人性潛能嘅連結（Marx, 1844）。不過，喺經濟選擇有限嘅情況下，呢種對工作嘅理解仍然普遍。

相對而言，將做工視之為自我實現，則強調內在動機、身份建立同個人意義。人本主義理論認為，當基本需要得到滿足之後，人會透過有意義嘅活動追求自我實現，而工作正正係其中一個重要領域（Maslow, 1943）。研究亦指出，當人覺得自己份工有意義時，投入感同心理健康水平通常會較高（Deci & Ryan, 2000；Wrzesniewski et al., 1997）。能夠從做工之中得到滿足感，往往同社會階層同經濟條件有關，唔係人人都平等。

工作作為生存需要同自我實現，其實並唔係互相對立，而係同時存在。社會需要勞動去維持整體運作，而個人則希望喺呢啲角色之中尋找意義同動力。專業正正處於呢兩者之間，平衡經濟需要、社會責任，同個人追求（Parsons, 1951）。

## 社會層面
做邊一行，往往會好大程度影響一個人嘅社會地位，同埋其他人點樣睇佢。喺唔同文化同社會入面，工作唔單止係搵食嘅手段，仲承載住象徵意義，反映住身份、價值同地位。喺好多地方，好似印度噉，有啲工作歷史上一直由特定種姓去做，慢慢令人覺得職業之間自然有高低之分（Dumont, 1970）。做醫生、工程師或者政府工，通常俾人視為有學識、有權威、有身份；相反，清潔、體力勞動，甚至同死亡有關嘅工作，就因為文化同歷史原因，長期俾人睇低，即使佢哋對社會運作其實非常重要。

呢種對職業嘅價值判斷，並唔只係來自工作本身，而係同文化信念、宗教觀念同傳統象徵有關。例如，一啲同死亡、身體排泄物或者「污糟邋遢」拉上關係嘅工種，喺某啲文化入面會視為唔吉利或者低賤；殯儀或喪葬工作者往往因為長期接觸死亡，而視為道德上「唔乾淨」，俾社會邊緣化（Douglas, 1966）。但喺重視拜祖先同喪葬儀式嘅東亞社會，相關專業反而可能因為其維繫靈性同家庭秩序嘅角色而得到較多尊重（Tu, 1998）。

性別角色亦深深影響住啲人點睇嗰行。喺好多社會入面，由女性主導嘅工作，例如照顧服務、護理同幼兒教育，往往視為「女人天生應該做嘅事」，結果即使工作要求高、責任重，人工同社會地位仍然偏低。呢種對照顧工作嘅低估，反映出文化中對女性勞動嘅貶值，睇低，而唔係份工本身缺乏專業性或社會功能（England, 2005）。

就算而家成日講人人平等、職業無分貴賤，但實際上，呢啲根深蒂固嘅文化觀念仍然存在。佢哋反映出一份工唔單止影響一個人搵幾多錢，仲會影響佢嘅面子、尊嚴，以至社會點樣接納同定位佢。換言之，職業本身就係一種社會標籤，背後承載住文化價值、權力關係，同埋長期累積嘅不平等結構（Hofstede, 2011；Weber, 2002）。

文化唔單止影響專業嘅價值判斷，亦會影響工作嘅組織方式。喺較為集體主義嘅文化入面，工作通常強調群體責任同對機構嘅長期承諾；而喺較為個人主義嘅社會，則較著重個人成就、流動性同事業發展（Hofstede, 2011）。呢啲文化取向會形塑專業身份、職場階序，以及對忠誠同成功嘅期望。

## 睇埋
* 職業
* 專業
* 專家
* 市場

## 註

## 引咗

*
*
*
*
*
*
*
*
*
*
*
*
*